boggi
Store norske leksikon,Teknologi og industri,Transport,Jernbane og sporvei,Jernbaneteknikk
Boggi er betegnelse på bevegelig, svingbart hjulunderstell for vogner med banedrift (jernbanevogner, T-banevogner og trikker) og er festet i endene av vognen.
En boggi har vanligvis to tettstilte hjulpar, noen ganger tre hvis vognvekten med last blir for stor for banens akseltrykk, og den føyer seg under kjøringen bedre etter kurvene i sporet enn en hjulaksel som er stivt forbundet med vognen. Lokomotiver har vanligvis boggier, to- eller treakslede, der akslene er motortilkoblede drivaksler.Vogner utstyrt med boggier (boggivogner) får en roligere og mer behagelig gang, yter mindre motstand i kurver, kan bygges lenger og har større bæreevne. Hver aksel har også vertikal fjæring. Leddede sporvogner, T-banevogner og motorvogntog har gjerne en boggi som bindeledd mellom vognene i tillegg til en boggi i styrevognene, første og siste vogn i togene. Boggi på trailere, tilhengere og biler Boggi benyttes også om flerakslet bakstell på lastebiler (trailere), samt om biltilhengere, campingvogner og lignende med to eller flere hjulaksler. Mer korrekt hadde det antakelig vært å benytte uttrykk som «to bæreaksler», for selv om disse har tettsittende bæreaksler er de ikke en boggi i ordets opprinnelige betydning. Les mer i Store norske leksikon jernbane